[Verkiesing] DA kortkop voor in TshwaneDie voorlopige uitslag in die Tshwane-metro. Die groen gedeeltes verteenwoordig steun vir die ANC, die geel gedeeltes is steun vir die DA en die wit gedeeltes is munisipaliteite waar die stemme nog nie getel is nie (Grafika: OVK) Volgens die Onafhanklike Verkiesingskommissie (OVK) se webwerf het die DA reeds 472 136 stemme (43,49%) in die metro ingewin teenoor die ANC se 454 980 stemme (41,91%). Die EFF was steeds in die derde plek met 114 731 stemme (10,57%). In die Johannesburg-metro was die ANC en DA steeds kop aan kop, die ANC met 41,84% stemme teenoor die DA met 41,72%. In die Ekurhuleni-metro was die ANC ver voor met 47,26% van die stemme teenoor 36,2% vir die DA. Teen Donderdagaand het die DA reeds ŉ oorwinning in Nelson Mandelabaai in die Oos-Kaap verklaar, hoewel al die stemme in die metro nog nie getel is nie. Met 98% van die stemme wat getel is, was die DA egter Vrydagoggend steeds ŉ hele ent voor met 46,65% van die stemme. Die ANC het 40,99% van stemme verwerf, met die EFF op 5,07% van die stemme. Teen Vrydagoggend is 91% van die stemme nasionaal getel. Volgens die OVK het die ANC in hierdie stadium 54,19% van die nasionale steun geniet, die DA 26,52%, die EFF 7,95% gevolg deur die IVP met 4,52%.